CELEX: C2004/284/48
Language: da
Date: 2004-11-20 00:00:00
Title: Sag T-367/04: Sag anlagt den 15. september 2004 af Gibtelecom Limited mod Kommissionen for De Europæiske Fællesskaber

20.11.2004   
            
            
               DA
            
            
               Den Europæiske Unions Tidende
            
            
               C 284/24
            
         Sag anlagt den 15. september 2004 af Gibtelecom Limited mod Kommissionen for De Europæiske Fællesskaber
   (Sag T-367/04)
   (2004/C 284/48)
   Processprog: Engelsk
   Ved De Europæiske Fællesskabers Ret i Første Instans er der den 15. september 2004 anlagt sag mod Kommissionen for De Europæiske Fællesskaber af Gibtelecom Limited, Gibraltar, ved barrister M. Llamas og solicitor B. O'Connor.
   Sagsøgeren har nedlagt følgende påstande:
   
               —
            
            
               Kommissionens beslutning af 5. juli 2004, der afviser Gibtelecoms klage i henhold til artikel 86 EF, sammenholdt med artikel 82 EF, annulleres.
            
         
               —
            
            
               Kommissionen tilpligtes at betale Gibtelecoms sagsomkostninger.
            
         Søgsmålsgrunde og væsentligste argumenter:
   Ved den bestridte beslutning afviste Kommissionen sagsøgerens klage indgivet den 31. oktober 1996 om, at den spanske telekommunikationsoperatør Telefonica SA havde begået en række misbrug af dominerende stilling i strid med artikel 82 EF ved at afvise at godkende Gibraltars internationale tastekode (»350«) og ved at insistere på en accept af restriktive betingelser for udveksling af automatisk direkte tastetrafik mellem Spanien og Gibraltar. Sagsøgeren ændrede senere denne klage til en klage i medfør af artikel 86 EF, sammenholdt med artikel 82, 49 og 12 EF, mod Spanien, idet Telefonica ifølge sagsøgeren handlede efter instrukser fra den spanske regering, som gør krav på suverænitet over Gibraltar.
   Sagsøgeren har til støtte for sin henvendelse påberåbt sig en række påståede åbenlyse vurderingsfejl i den bestridte beslutning. Kommissionen har ifølge sagsøgeren begået en fejl ved at vurdere, at Telefonica ikke er en offentlig virksomhed eller nyder særlige rettigheder i artikel 86 EF's forstand.
   Sagsøgeren har endvidere gjort gældende, at Spanien ved sine handlinger har tilsidesat bestemmelserne om numre og adgang i direktiv 90/388 (1), 97/33 (2), 2002/21 (3) og 2002/77 (4). Ifølge sagsøgeren kan der iværksættes et traktatbrudssøgsmål mod Spanien efter artikel 86 EF uanset, om de foranstaltninger, som Spanien traf for at forhindre Telefonicas godkendelse af Gibraltars internationale kaldenummer, var generelt anvendelige.
   Sagsøgeren har også anført en række proceduremæssige og administrative annullationsgrunde og har i denne forbindelse henvist til en tilsidesættelse af sagsøgerens berettigede forventninger, som angiveligt hviler på et brev afsendt den 7. juli 2000 af tre af Kommissionens medlemmer til Spanien og Det Forenede Kongerige, hvori disse to lande blandt andet blev anmodet om at finde en løsning på klagen vedrørende numrene. Sagsøgeren har endvidere i forbindelse med det samme anbringende gjort gældende, at Kommissionen ikke har handlet upartisk, og at den har tilsidesat princippet om at handle inden for rimelig tid.
   
      (1)  Kommissionens direktiv 90/388/EØF af 28.6.1990 om liberalisering af markedet for teletjenester, EFT L 192 af 24.7.1990, s. 10-16.
   
      (2)  Europa-Parlamentets og Rådets direktiv 97/33/EF af 30.6.1997 om samtrafik på teleområdet med henblik på at sikre forsyningspligtydelser og interoperabilitet ved anvendelse af ONP-principperne, EFT L 199 af 26.7.1997, s. 32-52.
   
      (3)  Europa-Parlamentets og Rådets direktiv 2002/21/EF af 7. marts 2002 om fælles rammebestemmelser for elektroniske kommunikationsnet og -tjenester (rammedirektivet), EFT L 108 af 24.4.2002, s. 33-50.
   
   
      (4)  Kommissionens direktiv 2002/77/EF af 16. september 2002 om konkurrence på markederne for elektroniske kommunikationsnet og -tjenester (EØS-relevant tekst), EFT L 249 af 17.9.2002, s. 21-26.